Gradsko vijeće Grada Sarajeva

**Gradsko vijeće Grada Sarajeva** jest predstavničko tijelo i najviši organ građana Grada Sarajeva. Sastoji se od 28 vijećnika koji nadziru rad i aktivnosti gradonačelnika Sarajeva i imaju ovlaštenja, dvotrećinskom super većinom, da mijenjaju godišnji budžet gradonačelnika i da odbiju gradonačelnikove nacrte zakonskih strategija. Gradsko vijeće zasjeda u Sarajevskoj vijećnici, na obali rijeke Miljacke, u općini Stari Grad.

## Izbor 
Nakon što potvrdi rezultate neposrednih izbora, Centralna izborna komisija Bosne i Hercegovine (CIKBiH) provodi posredne izbore za Gradsko vijeće Grada Sarajeva. Ono se sastoji od 28 gradskih vijećnika, po 7 vijećnika iz četiri općinska vijeća općina koje čine Grad Sarajevo: Centar, Novi Grad, Novo Sarajevo i Stari Grad. Bošnjacima, Hrvatima i Srbima, kao konstitutivnim narodima, pojedinačno je zagarantovan minimum od 6 mjesta (20%), a grupi "Ostali" minimalno 2 mjesta, bez obzira na izborne rezultate. Ukoliko se izborom gradskih vijećnika iz reda općinskih vijećnika ne može popuniti zagarantovani minimum broj mjesta, gradski vijećnici se biraju iz reda kandidata s lista političkih stranaka zastupljenih u općinskim vijećima, a na osnovu izbornih rezultata.

## Nadležnosti 
Gradsko vijeće Grada Sarajeva:

* donosi Statut Grada Sarajeva;
* donosi odluke, druge propise i opće akte i daje njihovo tumačenje;
* donosi Poslovnik Gradskog vijeća;
* bira i razrješava predsjedavajućeg Gradskog vijeća, zamjenike predsjedavajućeg Gradskog vijeća, članove radnih tijela Gradskog vijeća;
* bira i razrješava gradonačelnika i zamjenike gradonačelnika;
* donosi budžet Grada Sarajeva i usvaja izvještaj o izvršenju budžeta Grada Sarajeva, kao i završni račun budžeta Grada Sarajeva, na prijedlog gradonačelnika;
* donosi strateške dokumente, programe i planove razvoja Grada Sarajeva iz svoje nadležnosti;
* donosi propise i planove prostornog uređenja i zaštite okoliša, u skladu sa zakonom;
* donosi odluke o korištenju javnih dobara i upravljanju prirodnim resursima od interesa za Grad Sarajevo, u skladu sa zakonom;
* donosi odluke o gradskim porezima, naknadama, doprinosima i taksama i na drugi način osigurava finansijska sredstva, u skladu sa zakonom;
* upravlja i raspolaže imovinom Grada Sarajeva;
* osniva javna preduzeća i javne ustanove i druga pravna lica za obavljanje privrednih, društvenih, komunalnih i drugih djelatnosti od interesa za Grad Sarajevo;
* raspisuje referendum o pitanjima od interesa za Grad Sarajevo;
* raspisuje javni zajam i odlučuje o zaduživanju Grada Sarajeva;
* donosi odluke o osnivanju i djelokrugu organa uprave Grada Sarajeva;
* vrši poslove drugostepenog organa u kojima je gradonačelnik prvostepeni organ, u skladu sa zakonom;
* donosi odluke u izvršenju prenesenih ovlaštenja;
* donosi propise o uslovima i načinu dodjele i odlučuje o dodjeli „Šestoaprilske nagrade Grada Sarajeva“ i priznanja „Počasni građanin Sarajeva“ te drugih nagrada i priznanja Grada Sarajeva;
* donosi odluke o spomenicima od značaja za Grad Sarajevo, u skladu sa zakonom;
* donosi odluke o davanju imena ulicama i trgovima na području Grada Sarajeva;
* donosi odluke o davanju saglasnosti i
* vrši i druge poslove utvrđene ustavom, zakonom i ovim Statutom.

Gradsko vijeće nadzire rad organa uprave Grada Sarajeva i ima pravo ostvariti uvid u provedbu svojih odluka, posebno kada se radi o gradskim prihodima i izdacima, te u ovu svrhu Gradsko vijeće može, na prijedlog jednog od klubova gradskih vijećnika ili jedne četvrtine ukupnog broja gradskih vijećnika, formirati komisiju koja može pregledati spise u prostorijama Gradske uprave i o rezultatima izvršenog pregleda, obavezno podnijeti Gradskom vijeću izvještaj.

### Gradonačelnik Grada Sarajeva 
Gradonačelnika Grada Sarajeva bira Gradsko vijeće. Za izbor Gradonačelnika potrebna je većina glasova ukupnog broja gradskih vijećnika. Ukoliko niti jedan predloženi kandidat ne dobije u prvom krugu glasanja potrebnu većinu, provodi se uži izbor između dva kandidata koji su dobili najveći broj glasova. Ukoliko dva kandidata na drugom mjestu dobiju jednak broj glasova, odlučiti će se žrijebom koji kandidat ide u novi krug izbora, izuzev ako jedan od kandidata ne odustane. Ukoliko u drugom krugu oba kandidata dobiju jednak broj glasova, odlučuje se žrijebom, koji izvlači Predsjedavajući Gradskog vijeća.

## Trenutni saziv 
## Također pogledajte 
* Sarajevo
* Spisak gradonačelnika Sarajeva
* Historija Sarajeva

## Reference 
## Vanjski linkovi 
*

*
Kategorija:Sarajevo
Kategorija:Historija Sarajeva
Kategorija:Institucije Grada Sarajeva